**Navodila glede izvajanja določb 97. člena Zakona o interventnih ukrepih za omilitev posledic drugega vala epidemije COVID-19 (PKP6)**

**- omogočen odmik od 54. člena Zakona o kmetijstvu**

97. člen Zakona o interventnih ukrepih za omilitev posledic drugega vala epidemije COVID-19 (PKP6) omogoča odmik od četrtega odstavka 54. člena Zakona o kmetijstvu, in sicer v delu, ki se nanaša na vložitev obrazloženih zahtevkov za spremembo obveznosti. Glede uporabe tega člena Agencija za kmetijske trge in razvoj podeželja podaja dodatna navodila:

* Uporaba tega člena je mogoča **od 28.11.2020 do 31.12.2021**.
* Stranki je dovoljeno, da do konca leta 2021 vloži še **dve dodatni prošnj**i za spremembo: ali prošnjo za spremembo dinamike vlaganja zahtevka ali prošnjo za spremembo načrtovane naložbe ali projekta.
* V dodatni prošnji, ki jo stranka vloži na podlagi 97. člena Zakona o interventnih ukrepih za omilitev posledic drugega vala epidemije COVID-19 (PKP6), mora stranka **pojasniti objektivne razloge, povezane s posledicami COVID-19**, zaradi katerih vlaga prošnjo za spremembo. Ti razlogi so na primer: likvidnostne težave zaradi upada povpraševanja, težave z dobavo blaga in storitev, dolgotrajni postopki za pridobitev potrebnih upravnih dovoljenj, nezmožnost izvedbe projekta zaradi omejitev gibanja in združevanja in podobno.
* Pri uporabi določb 97. člena je potrebno upoštevati določbe, ki izhajajo iz uredb za posamezne ukrepe/podukrepe/operacije in pri ukrepih, kjer morajo upravičenci po izdani odločbi vlagati še zahtevke za izplačilo sredstev.
* V nadaljevanju podajamo podrobnejše obrazložitve:
* Pri podukrepih **M4.1, M4.2, M4.3, M6.4 in M8.6** so zadnji roki za vložitev zahtevka določeni v javnih razpisih (npr. zadnji možni rok za vložitev zahtevka za izplačilo sredstev je 30. marec 2021). Rok za vložitev zahtevka je pri teh ukrepih mogoče podaljšati najkasneje do 30. junija 2023, zahtevek za spremembo obveznosti pa mora biti vložen pred potekom roka za vložitev zadnjega zahtevka za izplačilo sredstev, določenega v odločbi o pravici do sredstev.
* Pri podukrepu **M19.2 in M19.3** je mogoče rok za vložitev zahtevka določen v odločbi o odobritvi operacije podaljšati do najkasneje 30. junija 2023.
* Za podukrep **M16 in M7.3** je zadnji rok za vložitev zahtevka opredeljen že v zadevni uredbi, zato tega ni mogoče spreminjati. Lahko pa znotraj obdobja izvajanja upravičenci oddajo dve dodatni prošnji za spremembo obveznosti, zaradi objektivnih razlogov, povezanih s posledicami COVID-19.
* Za podukrepe **M3.1, M6.1, M6.3 in M9.1** javni razpisi ne opredeljujejo rokov, ki bi se razlikovali od rokov zapisanih v uredbi, zato ***se pri teh ukrepih določbe 97. člena PKP6 ne morejo uporabiti.*** Upravičenci lahko podaljšujejo roke za izvedbo ciljev, vložitev zahtevkov le v rokih, kot jih določa zadevna uredba. Pri teh ukrepih velja, da v primeru, da upravičenci zaradi objektivnih razlogov, povezanih s posledicami COVID-19 ne morejo realizirati ciljev oziroma pravočasno oddati zahtevka za izplačilo zahtevka, lahko podajo prošnjo za uveljavljenje višje sile, na način kot to ureja zadevna uredba.